पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के तेजी से फैलने के चलते रेवाड़ी शहर के व्यापारियों ने बड़ी पहल की है। व्यापारी एसोसिएशनों ने 3 दिन का पूर्ण सेल्फ लॉकडाउन रखने का ऐलान कर दिया है। 4 मई तक ज्यादातर दुकानों पर ताले नजर आएंगे। एसोसिएशनों ने ये भी तर्क रखा है कि शासन-प्रशासन ने तो सख्ती की नहीं है, इसलिए संक्रमण को रोकने के लिए हम खुद ही कदम उठाने जा रहे हैं।
गोकल बाजार एसोसिएशन ने दुकानदारों की सहमति लेते हुए सख्ती की है कि यदि कोई दुकानदार इस फैलने के खिलाफ दुकान खोलता है तो उससे पहले बाकायदा जुर्माना वसूल किया जाएगा। सबसे बड़ी घोषणा मॉडल टाउन ट्रेडर्स एसोसिएशन ने करते हुए एक सप्ताह के लॉकडाउन की सूचना जारी कर दी है। इसके अलावा भी बहुत से बाजार और एसोसिएशन अपने-अपने हिसाब से दुकानें बंद रखने के निर्णय ले रही हैं। कुछ एसोसिएशनों ने ये भी अपील की है कि ये आदेश सरकार के नहीं है, इसलिए दुकानदार स्वेच्छा से सहयोग करें।
दो दिन चला बैठकों का दौर, कई प्रधानों ने बनाई सहमति
व्यापारी एसोसिएशनों की ओर से लगातार दो दिन से सेल्फ लॉकडाउन के मुद्दे पर मंथन किया जा रहा था। शुक्रवार को बाद शनिवार को भी बैठक हुई। इसमें विभिन्न एसोसिएशनों के प्रधान और प्रतिनिधि शामिल हुए। व्यापारियों ने विचार विमर्श करते हुए कहा कि जिले में हर दिन बड़ी संख्या में केस आ रहे हैं।
दो दिन से रोज 200 केस आ रहे हैं। ऐसी स्थिति रेवाड़ी में पहली बार हुई है। हर रोज अस्पतालों में जानें जा रही हैं। यह स्थिति और विकट हो उससे पहले कदम उठाने जरूरी है। कोरोना अभी थमता नजर नहीं आ रहा। इसलिए जरूरी है कि दुकानों को कुछ दिन बंद रखने का निर्णय किया जाए।
इसमें सभी दुकानदारों के ये बात नहीं मानने का भी मुद्दा उठा, मगर सभी ने सहमति बनाई कि ये निर्णय सभी के हित में है। ग्राहक बार-बार समझाने पर भी नहीं मानते तथा भीड़ करते ही हैं। ऐसे में ग्राहक भी और दुकानदारों के खुद के भी संक्रमित होने का खतरा रहता है।
यह वायरस एक से दूसरे में फैलता है तो जाहिर है सभी के बच्चों तक को खतरा है। इसके बाद ज्यादातर लोग 4 मई तक दुकानें बंद रखने के निर्णय पर सहमत हुए। रविवार से भी यह फैसला लागू होगा। बैठक में भाड़ावास गेट एसोसिएशन, स्वर्णकार एसोसिएशन, पंजाबी मार्केट एसोसिएशन, कटला बाजार, ऑटो पार्ट्स एसेासिएशन, अपना बाजार, नया बाजार, गंज बाजार, बजाजा बाजार, मोती चौक बाजार एसोसिएशन आदि की ओर से सुरेश सैनी, बलबीर सिंह, विपिन अग्रवाल, सुरेंद्र कुमार अग्घी, सुभाष खत्री, चंद्रशेखर, अनिल अरनेजा, शंकर, प्रदीप जैन, सुभाष अग्रवाल सहित अन्य पदाधिकारी मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn